## Predsjednik Vlade Crne Gore Duško Marković

## Govor na 7. Samitu šefova vlada NR Kine i zemalja Centralne i Istočne Evrope, u okviru Mehanizma „16+1“

## Sofija, 7. jul 2018.

Poštovani predsjedniče Vlade Republike Bugarske, gospodine Borisov,

Uvažene kolege,

Dame i gospodo,

Zadovoljstvo mi je, treći put u kratkom roku, boraviti u Sofiji. Našem uvaženom domaćinu, kolegi Borisovu i njegovom timu, zahvaljujem na ukazanoj dobrodošlici i organizaciji ovog skupa. Koristim i ovu priliku da Bugarskoj čestitam na rezultatima ostvarenim tokom predsjedavanja EU.

Kao buduća članica Evropske unije, a u ovom trenutku zemlja kandidat za članstvo, Crna Gora je spremna doprinositi sveobuhvatnom strateškom partnerstvu Evropske unije i Kine.

U maju prošle godine smo potpisali Memorandum o saradnji unutar inicijative „Pojas i Put“ i s tim u vezi izražavam zadovoljstvo što su sve zemlje učesnice Mehanizma „16+1“ iskazale spremnost da aktivno implementiraju memorandume, uz obezbjeđivanje dalje otvorenosti, na osnovama tržišnih pravila i međunarodnih normi.

Očekujemo u periodu nakon Samita da se kroz izradu studije izvodljivosti ispitaju mogućnosti za povezivanje buduće brze pruge Beograd – Budimpešta sa lukama u Crnoj Gori i Albaniji, kako je to dogovoreno u Budimpešti. Dodatno nas ohrabruje sličan stav istaknut i u ovogodišnjim Smjernicama, uz uključivanje luka u Hrvatskoj, Bosni i Hercegovini i Sloveniji.

Crnoj Gori je na prošlogodišnjem Samitu u Budimpešti ukazano povjerenje da predvodi osnivanje Koordinacionog mehanizma za saradnju u oblasti zaštite životne sredine. Ministarska konferencija na tu temu održaće se u septembru u Podgorici kada će biti ozvaničen početak rada ovog Koordinacionog mehanizma.

Drage kolege,

Dame i gospodo,

Na prošlogodišnjem Samitu u Budimpešti sam kazao da se značajan dio razvojne filozofije Crne Gore zasniva na unapređenju infrastrukture i povezivanju, a da ovaj Mehanizam i saradnja sa NR Kinom u tome zauzimaju značajno mjesto. S tim u vezi smatramo dobrim i da dogovorene aktivnosti u pravcu unapređenja praktične saradnje u trgovini, investicijama i povezivanju čine značajan dio „Sofijskih smjernica“.

Crna Gora je inicirala, što je i prihvaćeno, da se sprovedu mjere za razvoj saradnje malih i srednjih preduzeća, i da ohrabrimo mala i srednja preduzeća i preduzetnike da razvijaju komunikaciju u tom pravcu.

Kada su u pitanju aktivnosti u Crnoj Gori, ulazimo u završnu fazu izgradnje prve dionice autoputa od juga prema sjeveru naše zemlje, koji realizujemo u saradnji sa kineskim partnerima. Kroz završetak tog projekta pokazuje se i primjer uspješne saradnje u okviru „16+1“.

Vlada Crne Gore stvara pretpostavke za nastavak gradnje ostalih dionica autoputa, do granice sa Republikom Srbijom. S tim u vezi pozivam i vas da ohrabrite kompanije iz vaših zemalja da iskažu interesovanje za realizaciju ovog projekta u partnerstvu sa Vladom Crne Gore.

Za ovaj i slične kapitalne projekte potrebno je dalje jačanje saradnje banaka i finansijskih institucija zemalja Centralne i Istočne Evrope i Narodne Republike Kine.

Kao zagovornika povezivanja i razvoja trgovinskih odnosa, kroz uspostavljanje i jačanje regionalnih i globalnih inicijativa, Crna Gora smatra potrebnim da se unutar „16+1“ saradnje podstiče sinergija između inicijative „Pojas i Put“, Trans-evropske transportne mreže TEN-T, njeno proširenje na zemlje Zapadnog Balkana i ostalih regionalnih inicijativa.

Pridružujemo se podršci za što skorije usaglašavanje sveobuhvatnog sporazuma o investicijama između Evropske unije i Narodne Republike Kine.

Pozdravljamo usvajanje "Sofijskih smjernica“, kao dobar okvir nastavka praktične saradnje unutar Mehanizma „16+1“, što je, siguran sam, u interesu svih zemalja učesnica. Uvjeren u ispunjenje svih postavljenih ciljeva i realizaciju dogovorenih aktivnosti, unaprijed čestitam svima, a prije svega domaćinu, premijeru Borisovu. Želim uspjeh i domaćinima narednog Samita – Hrvatskoj.

Hvala vam na pažnji!